Document ID: 32008D0671

32008D0671
L 220/24
SLUŽBENI LIST EUROPSKE UNIJE
ODLUKA KOMISIJE
od 5. kolovoza 2008.
o usklađenoj uporabi radiofrekvencijskog spektra u frekvencijskom pojasu 5 875 - 5 905 MHz za sigurnosne aplikacije inteligentnih transportnih sustava (ITS)
(priopćena pod brojem dokumenta C(2008) 4145)
(Tekst značajan za EGP)
(2008/671/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Odluku br. 676/2002/EZ Europskog parlamenta i Vijeća od 7. ožujka 2002. o regulatornom okviru za politiku radiofrekvencijskog spektra u Europskoj zajednici (Odluka o radiofrekvencijskom spektru) (1), a posebno njezin članak 4. stavak 3.,
budući da:
(1)
Vijeće (2) i Europski parlament (3) su istakli važnost veće sigurnosti na cestama u Europi. Inteligentni transportni sustavi (ITS) su ključni za cjeloviti pristup pitanju sigurnosti na cestama (4) uvodeći informacijske i komunikacijske tehnologije (ICT) u prometnu infrastrukturu i vozila kako bi se izbjegle potencijalno opasne situacije u prometu i smanjio broj prometnih nesreća.
(2)
Učinkovita i skladna uporaba radiofrekvencijskog spektra je ključna za razvoj nove bežične opreme u Zajednici (5).
(3)
Inteligentni transportni sustavi uključuju kooperativne sustave koji se temelje na komunikaciji vozilo-vozilo, vozilo-infrastruktura i infrastruktura- vozilo za prijenos informacija u stvarnom vremenu. Ti sustavi potencijalno nude značajna poboljšanja učinkovitosti prijevoznog sustava, sigurnosti svih cestovnih korisnika i udobnosti pokretljivosti. Za ispunjenje ovih ciljeva komunikacija između vozila i cestovne infrastrukture mora biti pouzdana i brza.
(4)
S obzirom na pokretljivost vozila i potrebu da se osigura uspostava unutarnjeg tržišta i poveća sigurnost na cestama u cijeloj Europi, spektar koji koriste kooperativni sustavi ITS mora biti usklađeno dostupan u Europskoj uniji.
(5)
U skladu s člankom 4. stavkom 2. Odluke br. 676/2002/EZ 5. srpnja 2006. Komisija je ovlastila Europsku konferenciju poštanskih i telekomunikacijskih uprava (CEPT) da za sigurnosno kritične aplikacije u kontekstu ITS-a i kooperativnih sustava provjeri zahtjeve za spektar i provede studije o tehničkoj usklađenosti sigurnosno kritičnih aplikacija ITS-a s potencijalno pogođenim radijskim uslugama u dotičnom rasponu frekvencija. Od CEPT-a je, također, zatraženo da izradi planove za optimalnu raspodjelu kanala u pojasevima koji su određeni za ITS.
(6)
Pripadajući rezultati rada koji je izveo CEPT predstavljaju tehničku osnovu ove Odluke.
(7)
U svome izvješću od 21. prosinca 2007. (Izvješće CEPT-a 20) CEPT je zaključio da je pojas 5GHz, a posebno raspon 5 875 -5 905 MHz, prikladan za sigurnosne aplikacije ITS-a koje poboljšavaju sigurnost na cestama tako da vozaču i vozilu daju više informacija o okolini, ostalim vozilima i cestovnim korisnicima. Pored toga, ITS je usklađen sa svim uslugama koje su se ispitivale u tome pojasu i sa svim drugim postojećim uslugama koje su bile predmet ispitivanja ispod 5 850 MHz i iznad 5 925 MHz, ako one zadovoljavaju određena ograničenja odašiljanja kako je navedeno u Izvješću CEPT-a. Odabir ovog pojasa je, također, u skladu s uporabom spektra u drugim krajevima svijeta i, stoga, podupire globalno usklađivanje. Pored toga, ITS ne može tražiti zaštitu od zemaljskih postaja s fiksnom satelitskom uslugom (FSS), a neželjena se odašiljanja iz opreme ITS-a moraju ograničiti radi zaštite FSS-a.
(8)
U skladu sa studijama CEPT-a o usklađenosti, Europski institut za telekomunikacijske norme (ETSI) dovršava usklađenu normu EN 302 571, kako bi se dala pretpostavka sukladnosti s člankom 3. stavkom 2. Direktive 1999/5/EZ Europskog parlamenta i Vijeća od 9. ožujka 1999. o radijskoj opremi i telekomunikacijskoj terminalnoj opremi te o uzajamnom priznavanju njihove sukladnosti (6), čime bi se osiguralo da usklađena oprema ITS-a ne izaziva štetne smetnje. Očekuje se da odašiljači ITS-a maksimalno koriste spektar i održavaju svoju odašiljačku snagu na najmanjim razinama radi učinkovitog korištenja dodijeljenog spektra i izbjegavanja štetnih smetnji.
(9)
Iz gore navedenih razloga norma predviđa da se kontrola snage odašiljača (TPC) izvodi u rasponu od najmanje 30 dB u odnosu na najveću ukupnu snagu prijenosa od 33 dBm srednje e.i.r.p. Ako neki proizvođači odluče ne koristiti tehnike određene u ovoj normi, sve druge metode moraju dokazati barem jednakovrijednu razinu ublaživanja smetnji kao ona koja je osigurana normom.
(10)
Usklađivanje prema ovoj Odluci ne isključuje mogućnost da država članica, kada je to opravdano, koristi prijelazna razdoblja ili dogovore o zajedničkoj uporabi radiofrekvencijskog spektra.
(11)
Očekuje se da države članice osiguraju dostupnost spektra za komunikacije ITS-a vozilo- vozilo u roku šest mjeseci, a u tom razdoblju moraju odrediti frekvencijski pojas 5 875 - 5 905 MHz u skladu s ovom Odlukom. Međutim, što se tiče komunikacija infrastruktura-vozilo i vozilo-infrastruktura, neke države članice bi mogle imati poteškoća s dovršavanjem u ovom roku prikladnog okvira za odobrenje ili mehanizma za usklađivanje uspostave cestovne infrastrukture različitih operatora ITS-a. Sva kašnjenja u osiguranju dostupnosti spektra nakon ovog razdoblja mogu negativno utjecati na šire preuzimanje sigurnosnih aplikacija ITS-a u Europskoj uniji te se stoga moraju ograničiti i dužno opravdati.
(12)
S obzirom na razvoj tržišta i tehnologija u budućnosti može biti potrebno preispitati područje primjene i primjenu ove Odluke, posebno na temelju informacija koje o spomenutom razvoju tržišta i tehnologija dostave države članice.
(13)
Mjere predviđene ovom Odlukom u skladu su s mišljenjem Odbora za radiofrekvencijski spektar,
DONIJELA JE OVU ODLUKU:
Članak 1.
Svrha ove Odluke je usklađivanje uvjeta za dostupnost i učinkovitu uporabu frekvencijskog pojasa 5 875-5 905 MHz za sigurnosne aplikacije inteligentnih transportnih sustava (ITS) u Zajednici.
Članak 2.
Za svrhe ove Odluke primjenjuju se sljedeće definicije:
1.
„inteligentni transportni sustavi” znači niz sustava i usluga koje se temelje na informacijskim i komunikacijskim tehnologijama uključujući obradu, nadzor, pozicioniranje, komunikaciju i elektroniku, a primjenjuju se na sustav cestovnog prijevoza;
2.
„srednja ekvivalentna izotropno izračena snaga (e.i.r.p.)” znači e.i.r.p. u trenutku praska prijenosa, koja odgovara najvećoj snazi ako se koristi kontrola snage.
Članak 3.
1. Najkasnije šest mjeseci od stupanja na snagu ove Odluke države članice određuju frekvencijski pojas 5 875-5 905 MHz za inteligentne transportne sustave i čim to bude praktično izvedivo nakon spomenutog određivanja, osiguravaju njegovu dostupnost na neisključivoj osnovi.
Spomenuto određivanje mora biti u skladu s parametrima navedenima u Prilogu.
2. Odstupajući od stavka 1., države članice mogu zatražiti prijelazna razdoblja i/ili dogovore o zajedničkoj uporabi radiofrekvencijskog spektra u skladu s člankom 4. stavkom 5. Odluke o radiofrekvencijskom spektru.
Članak 4.
Države članice pomno nadziru uporabu pojasa 5 875 - 5 905 MHz i o svojim pronalascima izvješćuju Komisiju kako bi se, prema potrebi, osiguralo preispitivanje ove Odluke.
Članak 5.
Ova je Odluka upućena državama članicama.
Sastavljeno u Bruxellesu 5. kolovoza 2008.

Labels: 12
7
8